b'\n_START_ARTICLE_\nBrkonja \xc4\x8celjustnik\n_START_PARAGRAPH_\nBrkonja \xc4\x8deljustnik je sodobna avtorska pravljica, ki jo je napisal pisatelj Bogomir Magajna. Glavni temi sta eros in tanatos (dobro in zlo).\n_START_SECTION_\nVsebina pravljice:\n_START_PARAGRAPH_\nDivji mo\xc5\xbe Brkonja \xc4\x8celjustnik je dober velikan, ki pomaga ljudem v stiski. Re\xc5\xa1uje jih pred volkovi, medvedi, pticami roparicami ter drugimi zvermi. Ime je dobil po svojih imenitnih brkih, ki so tako dolgi, da si jih lahko trikrat ovije od tal do nosu. Otrokom dovoli, da se igrajo in plezajo po njih. \xc5\xbdivi v ogromnih jamah onkraj Skalnate doline, kjer prebivajo tudi \xc5\xa1kratje, vile, rak Dolgokrak in zmaj Triglav. _NEWLINE_Najlep\xc5\xa1a deklica de\xc5\xbeele se je poro\xc4\x8di la s poglavarjem ljudstva in vsi ljudje so pri\xc5\xa1li na svatbo. Povabljen je bil tudi Brkonja \xc4\x8celjustnik. Ko se je najedel, je zaspal. Ljudje, opiti od vina, so mu v pohlepu odrezali dragocene brke in jih podarili nevesti. S tem pa so priklicali nase ma\xc5\xa1\xc4\x8devanje Brkonje \xc4\x8celjustnika.\xc2\xa0\xc2\xbbTebi, nevesta, bom ugrabil, kar bo\xc5\xa1 najbolj ljubila v \xc5\xbeivljenju in nikdar ne bo\xc5\xa1 imela dovolj solz, da bi jih izjokala.\xc2\xab\xc2\xa0S temi besedami je velikan napovedal ma\xc5\xa1\xc4\x8devanje ljudem in se umaknil v podzemlje. Tam se je skrival, ker ni hotel, da ga kdo vidi. Brez brkov ga je bilo sram, saj so mu pomenili vse. Bile so njegova mo\xc4\x8d in ponos. V podzemlju so se vsi prebivalci odlo\xc4\x8dili, da bodo krajo brkov ma\xc5\xa1\xc4\x8devali. Neko\xc4\x8d dobrodu\xc5\xa1ni velikan je postal ma\xc5\xa1\xc4\x8devalen in zloben. _NEWLINE_\xc5\xa0ele ko Brkonje \xc4\x8celjustnika ni bilo na spregled, so ljudje spoznali, kak\xc5\xa1no napako so naredili. Zveri so jim namre\xc4\x8d poklale vso drobnico in ptice roparice so odna\xc5\xa1ale otroke. Zanje so se za\xc4\x8deli hudi \xc4\x8dasi. \xc4\x8ceprav so klicali divjega mo\xc5\xbea na pomo\xc4\x8d, se le-ta ni odzval._NEWLINE_V teh slabih \xc4\x8dasih se je poglavarju in \xc5\xbeeni rodila deklica Darka. Ko je Brkonja \xc4\x8celjustnik izvedel za to novico, so se mu usta razlezla v zloben nasmeh. Odlo\xc4\x8dil se je deklico ugrabiti in jo umoriti. _NEWLINE_Darka je rasla, postajala je zala in vsi mladi vitezi so jo hodili gledat. Vsak si jo je \xc5\xbeelel za \xc5\xbeeno. Pesniki so ji skladali pesmi, muzikanti so ji peli pod oknom in vsi ljudje so pazili na njeno varnost. Vedeli so namre\xc4\x8d, da je Brkonja \xc4\x8celjustnik napovedal ma\xc5\xa1\xc4\x8devanje poglavarjevi \xc5\xbeeni. _NEWLINE_Edino Branko in njegov o\xc4\x8de sta bila \xc5\xbealostna, ko so divjemu mo\xc5\xbeu odrezali brke. Rada sta ga imela in Branko se je vedno igral z brki velikana. Brkonja \xc4\x8celjustnik je vsemu podzemlju ukazal, naj se Branka in njegovega o\xc4\x8deta nih\xc4\x8de ne dotakne. Za\xc4\x8dutil je njuno dobroto in ljubezen, zato jima ni \xc5\xbeelel storiti ni\xc4\x8d slabega. Ko je Branko prvi\xc4\x8d videl Darko, mu je zaigralo srce in zapel ji je pesem, Darka pa mu je podarila cvet. _NEWLINE_Nekega ve\xc4\x8dera so se vsi na dvoru opili - v vino je bil namre\xc4\x8d prime\xc5\xa1an opojni sok - in takrat so s pesmijo vile zvabile Darko v podzemlje ter jo izro\xc4\x8dile Brkonji \xc4\x8celjustniku. Branko je videl, kako je Darka vstopila v podzemlje in ponesel novico na dvor. _NEWLINE_Poglavar je razglasil, da se lahko tisti, ki re\xc5\xa1i Darko, poro\xc4\x8di z njo in postane poglavar de\xc5\xbeele. Nih\xc4\x8de razen Branka se ni opogumil, da bi re\xc5\xa1il deklico iz podzemlja. Dolgo je Branko premi\xc5\xa1ljal, kako bi pri\xc5\xa1el do Darke in kon\xc4\x8dno se je odlo\xc4\x8dil. Z o\xc4\x8detom sta iztesala \xc4\x8doln in de\xc4\x8dek je lahko odrinil na pot. S seboj je vzel \xc5\xa1e gosli, me\xc4\x8d in lok._NEWLINE_V podzemlju ga je \xc4\x8dakalo kar precej ovir. Najprej je ubil zmaja Triglava s svojo premetenostjo in iznajdljivostjo, nato pa se je zna\xc5\xa1el pred Brkonjo \xc4\x8celjustnikom. Zaigral je  na gosli tako lepo, da je vse podzemlje zaplesalo. Celo velikanu so se za trenutek razsvetlile o\xc4\x8di. Vesel je bil Brankovega obiska, a v njegovem srcu sta \xc5\xa1e vedno vladala  \xc5\xbealost in \xc5\xbeelja po ma\xc5\xa1\xc4\x8devanju. _NEWLINE_Velikan sploh ni opazil, da so mu v tistem trenutku zrasli novi, dolgi in \xc5\xa1e lep\xc5\xa1i brki. \xc5\xa0ele, ko ga je Branko na to opozoril, je Brkonja od veselja zavriskal in ga objel, Darki pa vrnil svobodo._NEWLINE_Sledila je poroka Branka in Darke, na kateri je Brkonja \xc4\x8celjustnik slovesno obljubil, da bo od zdaj naprej zopet pomagal ljudem.\n_START_SECTION_\nInterpretacija glavnega lika\n_START_PARAGRAPH_\nGlavni literarni lik je Brkonja \xc4\x8celjustnik. Ime ozna\xc4\x8duje njegovo najbolj opazno lastnost - dolge brke._NEWLINE_Brkonja \xc4\x8celjustnik se je spremenil iz nesebi\xc4\x8dnega v sebi\xc4\x8dnega velikana, ko so mu pijani svatje odrezali brke in s tem ohromili njegovo mo\xc4\x8d. Na koncu zgodbe je s pomo\xc4\x8djo Branka zopet postal nesebi\xc4\x8dni velikan in vzpostavi se za\xc4\x8detni red._NEWLINE_Svatje, ki jim je opojno vino vzbudilo pohlep po zavidljivo lepih brkih, povzro\xc4\x8dijo prvo spremembo Brkonje \xc4\x8celjustnika. Odre\xc5\xbeejo mu brke (lepi, beli, dolgi, dolgi, mo\xc4\x8dni, \xc4\x8dudoviti brki), ki so nekak\xc5\xa1en simbol za mo\xc4\x8d tega velikana. Zaradi izgube mo\xc4\x8di, ki jo simbolizirajo brki, se Brkonja \xc4\x8celjustnik umakne v podzemlje, dogajanje v svetu ljudi pa se nadaljuje z Brankom v glavni vlogi. _NEWLINE_Za drug prehod \xe2\x80\x93 prehod iz sebi\xc4\x8dnega nazaj v nesebi\xc4\x8dnega velikana \xe2\x80\x93 je odgovoren Branko. Ta velja za pravega junaka s po\xc5\xa1tenimi nameni, ki ima dobro srce in vsem \xc5\xbeeli le najbolj\xc5\xa1e. Pri Branku gre za motiv izbranca, pogumnega in po\xc5\xa1tenega de\xc4\x8dka, ki re\xc5\xa1i ugrabljeno Darko in zopet prebudi toplino v velikanovem srcu. Dobri nameni de\xc4\x8dka Branka premagajo \xc4\x8dustveno otopelost Brkonje \xc4\x8celjustnika, ki je oslepel zaradi \xc5\xbealosti. Na koncu velikan zopet postane nesebi\xc4\x8dni in dobri mo\xc5\xbe terpomaga ljudem kot neko\xc4\x8d \xe2\x80\x93 kaos preide v za\xc4\x8detni red.\n_START_SECTION_\nNekatere zna\xc4\x8dilnosti pravljice Brkonja \xc4\x8celjustnik\n_START_PARAGRAPH_\nPravljica ima okvir: za\xc4\x8dne in kon\xc4\x8da se s svadbo. Dogajalni \xc4\x8das in prostor sta nedolo\xc4\x8dljiva. V besedilu zasledimo besedne zveze, ki so za pravljico zna\xc4\x8dilne: v tistih \xc4\x8dasih, v teh hudih dnevih, nekega dne, tedaj in na koncu pokrajine, v \xc4\x8drnih borovih gozdovih, v skalnati dolini, \xc4\x8drna dvorana, kristalna dvorana, podzemne jame ... _NEWLINE_Raven dogajanja je domi\xc5\xa1ljijska, vse dogajanje se odvija na fantasti\xc4\x8dni ali imaginarni ravni. Glavnina dogajanja je v podzemnem svetu, kjer Brkonja \xc4\x8celjustnik utaplja svojo \xc5\xbealost in na\xc4\x8drtuje ma\xc5\xa1\xc4\x8devanje, za\xc4\x8detek in konec dogajalnega prostora pa je svet ljudi. Za\xc4\x8detek dogajalnega \xc4\x8dasa je prva poroka (poroka poglavarja in najlep\xc5\xa1e deklice v de\xc5\xbeeli), sledi \xc4\x8das rojstva Darke, ugrabitev in \xc4\x8das Brankovega re\xc5\xa1evanja Darke. Zaklju\xc4\x8di se s poroko med Brankom in Darko. _NEWLINE_Pravljica vsebuje dva najpomembnej\xc5\xa1a elementa v \xc4\x8dlovekovem \xc5\xbeivljenje: rojstvo in poroko. _NEWLINE_V besedilu se pojavljajo in dogajajo neverjetne stvari (\xc5\xbeivali govorijo, de\xc4\x8dek Branko premaga zmaja Triglava, Brkonji \xc4\x8celjustniku zrastejo novi brki \xe2\x80\xa6). V pravljici nastopajo pravlji\xc4\x8dna bitja, kot so vile, \xc5\xa1krati, zmaj, rak Dolgokrak ..._NEWLINE_Temeljna tema sta eros in tanatos, torej dobro in zlo. V ljudski pravljici sta dobro in zlo ostro razdeljena, v primeru Brkonje \xc4\x8celjustnika pa ta delitev ni tako o\xc4\x8ditna. Glavni literarni junak se spremeni iz dobrega v slabega in nato spet v dobrega. Spremljamo lahko razvoj knji\xc5\xbeevne osebe. _NEWLINE_Pripovedovalec je vsevedni (tretjeosebni). Posredovan nam je moralni nauk v smislu \xc2\xbbdobro vedno premaga zlo\xc2\xab.'